
REFERAT

privind aprobarea încheierii unui acord de parteneriat între Municipiul Timişoara şi Asociația 
Green Revolution
1. Descrierea situaţiei actuale:
Dezvoltarea continuă și într-un ritm accelarat a Timișoarei a crescut așteptările consumatorilor pentru un sistem de transport public bine organizat, cu ajutorul căruia să poată călătorii de la origine la destinație în mod direct și la momentul dorit, iar o dată cu aceasta a crescut și nevoia utilizării unor servicii de transport public alternativ care să reflecte nevoile reale de deplasare ale cetățenilor.
Municipiul Timișoara a manifestat, în repetate rânduri, importanța schimbării accentului de la o mobilitate bazată, în principal, pe utilizarea autoturismelor personale, la o mobilitate bazată pe mersul pe jos și pe utilizarea bicicletei ca mijloc de deplasare. 

Societatea de Transport Public Timișoara are în administrare un sistem de bike – sharing funcțional din anul 2015. Pentru folosirea actualului sistem de bike-sharing utilizatorii sunt nevoiți să dețină carduri înregistrate în sistemul VeloTM, motiv pentru care sistemul nu este ușor accesibil vizitatorilor. Dezvoltarea continuă și într-un ritm accelerat a sectorului de comunicații mobile, a modului în care utilizatorii folosesc terminalele mobile, a serviciilor disponibile acum pe terminalele mobile ajută la accesibilizarea serviciilor de sharing. 

Evoluția transportului alternativ și a tehnologiei din ultimul deceniu ne condiționează să întreprindem noi măsuri pentru crearea unor servicii de mobilitate echitabile, cu adevărat orientate către nevoile cetățenilor. 

Ținând cont de cele expuse anterior, Municipiul Timișoara dorește îmbunătățirea serviciilor de transport alternativ oferite în prezent locuitorilor și vizitatorilor orașului, bazându-se pe următoarele principii: siguranță, confort, coerență și atractabilitate. 

Asociația Green Revolution desfășoară, în activitatea sa, proiecte de bike-sharing, inclusiv proiecte pentru promovarea și utilizarea de stații automatizate pentru închiriat biciclete și deține un model de stații automatizate de închiriat biciclete, fiecare dinte acestea reprezentând un ansamblu individualizat de componente hardware și software, destinate utilizării în mediu exterior. 
2. Schimbări preconizate și rezultate așteptate: 
Obiectivul acordului de parteneriat este realizarea unui studiu privind stabilirea tronsoanelor și a locațiilor pentru amplasarea stațiilor și implementarea unui sistem funcțional de bike-sharing.
De asemenea, în contextul proiectul ”Timișoara 2023 – European Capital of Culture” vor fi realizare acțiuni comune cu organizatorii evenimentului pentru promovarea transportului ecologic alternativ și pentru creșterea gradului de utilizare a sistemului de bike-sharing în rândul vizitatorilor și participanților la evenimentele culturale din 2023. 
3. Concluzii:
În acest sens propunem emiterea unei hotărâri a Consiliului Local al Municipiului Timişoara prin care să se aprobe încheierea unui acord de parteneriat între Municipiul Timişoara şi Asociația Green Revolution pentru realizarea unui studiu privind stabilirea tronsoanelor și a locațiilor pentru amplasarea stațiilor și implementarea unui sistem funcțional de bike-sharing, conform Anexei care va face parte integrantă din hotărâre şi împuternicirea domnului primar Dominic Fritz să semneze acordul de parteneriat.      

